Oliy va o‘rta maxsus ta’lim vazirining o‘rinbosari Murodullo Xolmuhamedov lavozimidan ozod etildi. Prezident qarori bilan ushbu lavozim qisqartiriladi

Murodullo Xolmuhamedov boshqa ishga o‘tishi munosabati bilan oliy va o‘rta maxsus ta’limi vazirining kasb-hunar ta’limi masalalari bo‘yicha o‘rinbosari lavozimidan ozod etildi. Bu haqda Telegram’dagi “Nigoh” kanali xabar berdi.

Murodullo Xolmuhamedov 2017-yildan buyon vazirlikning Kasb-hunar ta’limi markazi rahbari hamda 2019-yildan vazir o‘rinbosari sifatida ishlab kelayotgan edi. U bungacha vazirlikning Samarqand viloyati boshqarma boshlig‘i lavozimida ham faoliyat yuritgan.
Eslatib o‘tamiz, Prezident Shavkat Mirziyoyev 3-aprel kuni davlat hokimiyati va boshqaruvi organlarining shtat birliklari sonini qisqartirish to‘g‘risidagi qarorni imzolagandi. Qarorda oliy va o‘rta maxsus ta’lim vazirining ikki o‘rinbosari lavozimi bekor qilinishi ko‘rsatilgan: ulardan biri kasb-hunar ta’limi masalalari bo‘yicha o‘rinbosar lavozimi ekani ta’kidlanib, ikkinchi o‘rinbosar lavozimi qaysi ekaniga aniqlik kiritilmagan.
“Kun.uz”ning yozishicha, qisqartirilayotgan ikkinchi mansab – vazirning axborot texnologiyalari va yoshlar bo‘yicha o‘rinbosari lavozimidir.
Bu lavozimda hozirda 31 yoshli Yusuf Absoatov ishlab kelmoqda. U 2020-yil yanvarida Prezident o‘tkazgan yig‘ilishda vazir o‘rinbosarligiga tavsiya qilingandi. U o‘sha vaqtda O‘zbekiston Milliy universitetining 2-bosqich magistratura talabasi edi.